E L Ő T E R J E S Z T É S

**Szombathely Megyei Jogú Város Közgyűlése Gazdasági és Jogi Bizottsága**

**2022. április 25-i ülésére**

és

**Szombathely Megyei Jogú Város Közgyűlése Városstratégiai, Idegenforgalmi és Sport Bizottsága**

**2022. április 26-i ülésére**

**Javaslat testvérvárosi kapcsolat létesítésére a lengyelországi Elbląg városával**

Szombathely Megyei Jogú Város és Elbląg város testvérvárosi kapcsolatának gondolata 2018-ban, Jerzy Snopek nagykövet úr Dr. Puskás Tivadar polgármester úrnál tett látogatása alkalmával merült fel először. A megbeszélés során egymás történelmének, kultúrájának megismerése, illetve a két ország közötti együttműködés érdekében felvetődött Szombathely és a lengyel Elbląg város közötti testvérvárosi kapcsolat kialakításának lehetősége.

2019 augusztusában nagykövet úr és Elbląg város küldöttsége a Savaria Történelmi Karnevál alkalmával járt városunkban, ahol a két város vezetése személyesen is kinyilvánította a testvérvárosi kapcsolat létesítésének szándékát. Az önkormányzati választásokat követően az új testület megerősítette a testvérvárosi szándékot. 2020 februárjában hivatalos meghívót küldtem Elbląg polgármesterének, a testvérvárosi megállapodás aláírási ünnepségére, azonban a pandémia kitörése következtében le kellett mondanunk a rendezvényt.

2020 augusztusában személyesen fogadtam Jerzy Snopek nagykövet urat, aki tájékoztatott az Elbląg várossal történő kapcsolatfelvétel előzményeiről, én pedig megerősítettem a testvérvárosi megállapodás aláírásának szándékát a pandémiát követően.

A járványhelyzet megszűnése következtében meghívtam Witold Wróblewski polgármester urat és küldöttségét 2022. május 5-7-ig Szombathelyre, a testvérvárosi megállapodás aláírási ünnepségére.

Elbląg város

**Elbląg** a Varmia-mazúriai vajdaság legnagyobb kikötője, járási jogú város, az elblągi járás székhelye. Az egyik legnagyobb város Észak-Lengyelországban, az Elbląg folyó torkolatánál, ahol a [Visztula-öbölbe](https://hu.wikipedia.org/w/index.php?title=Visztula-%C3%B6b%C3%B6l&action=edit&redlink=1) ömlik. [Gdańsktól](https://hu.wikipedia.org/wiki/Gda%C5%84sk) 50 km-re, délkeletre fekszik. Fontos gazdasági és kulturális központ, valamint vasúti és közúti csomópont. Lakosainak száma megközelítőleg 120.000.

A várost először [1237](https://hu.wikipedia.org/wiki/1237)-ben említik Elbing néven, amikor a Teuton Lovagrend a közeli folyó partján erődöt épített. A vár ezt követően a teuton rendmesterek hivatalos székhelyéül szolgált. [1241](https://hu.wikipedia.org/wiki/1241)-ben városi jogot kapott.

A Hanza-szövetség tagjává vált, ami hozzájárult a város gazdagodásához, közvetlen összeköttetése lett más fontos kikötőkkel, mint Gdańsk, Lübeck és Amsterdam. Elbląg 1454-ben vált Lengyelország részévé. Az 1600-as években a svéd csapatok kétszer is elfoglalták a várost, majd 1772-ben Poroszország része lett, amikor kereskedelmi jelentősége csökkent, egészen az iparosodás koráig, ami a XIX. században zajlott. Ekkor épült meg a híres Elbląg-csatorna. A II. világháborút követően ismét Lengyelországhoz került.

Elbląg nyüzsgő város, turisztikai központ, számos történelmi emlékkel rendelkezik. Egyetemi és pénzügyi központ, de arról is híres, hogy itt található az ország legnagyobb sörfőzdéje is. Az Elbląg-csatorna Lengyelország egyik hivatalos nemzeti történelmi emlékműve.

A rövid összefoglaló alapján is látható, hogy Elbląg város gazdag történelmi múltjából és kulturális értékeiből kifolyólag a testvérvárosi együttműködés számos előnnyel járhat Szombathely városa számára.

Kérem a Tisztelt Bizottságokat, hogy az előterjesztést megtárgyalni és a határozati javaslatot elfogadni szíveskedjenek.

**Szombathely, 2022. április 21.**

**/: Dr. Nemény András :/**

**HATÁROZATI JAVASLAT**

**…/2022. (IV.25.) GJB sz. határozat**

A Gazdasági és Jogi Bizottság javasolja a Közgyűlésnek, hogy testvérvárosi kapcsolat létesüljön Elbląg városával. A Bizottság támogatja, hogy a Közgyűlés felhatalmazza a polgármestert a mellékelt testvérvárosi megállapodás aláírására.

**Felelős:** Dr. Nemény András polgármester

Bokányi Adrienn, a Gazdasági és Jogi Bizottság elnöke

(A végrehajtás előkészítéséért:

Dr. Kovács Előd, a Polgármesteri Kabinet vezetője)

**Határidő:** azonnal

**HATÁROZATI JAVASLAT**

**…/2022. (IV26.) VISB sz. határozat**

A Városstratégiai, Idegenforgalmi és Sport Bizottság javasolja a Közgyűlésnek, hogy testvérvárosi kapcsolat létesüljön Elbląg városával. A Bizottság támogatja, hogy a Közgyűlés felhatalmazza a polgármestert a mellékelt testvérvárosi megállapodás aláírására.

**Felelős:** Dr. Nemény András polgármester

Tóth Kálmán, a Városstratégiai, Idegenforgalmi és Sport Bizottság elnöke

(A végrehajtás előkészítéséért:

Dr. Kovács Előd, a Polgármesteri Kabinet vezetője)

**Határidő:** azonnal